Man beland op palissade ná hy uit boom valFoto: Verskaf. ŉ 29-jarige man is in ŉ kritieke toestand nadat hy ongeveer ses meter uit ŉ boom geval het en op ŉ palissade beland het. Ineke van Huyssteen, woordvoerder van ER24, het gesê dié voorval het by ŉ huis in Valhalla in Pretoria plaasgevind. “Toe paramedici op die toneel opgedaag het, het hulle die man in die tuin aangetref. Die man het verskeie beserings opgedoen en was in ŉ kritieke toestand,” het Van Huyssteen gesê. Van Huyssteen het gesê die man is van die palissade bevry deur die Tshwane‑brandweerdienste en is daarna gestabiliseer en deur ER24 na die hospitaal vervoer. Die man was glo besig om in die tuin te werk toe die ongeluk gebeur het. Dit is nog nie bekend wat presies gebeur het nie.